**Pokyny pre všetkých žiakov a pedagogických zamestnancov**

 Milí rodičia,

 prihováram sa vám vo chvíľach, kedy sú školy zatvorené v súvislosti s koronavírusom. Ako riaditeľka školy reagujem na mimoriadne okolnosti berúc do úvahy pokyny Úradu verejného zdravotníctva, hlavného hygienika SR, Ústredného krízového štábu SR, ministra školstva a spätnú väzbu učiteľov i Vás, rodičov. Uvedomujem si, ako sa náročnosť vyučovania preniesla na domáce prostredie. Hoci súčasná situácia je pre všetkých aktérov v školstve nová a často nie je ľahká, verím, že vďaka spoločnému hľadaniu riešení, vzájomnej empatii a dôvere, ale aj inšpirácii a podpore sa ju podarí zvládnuť. Preto je dôležitá koordinácia a vzájomná spolupráca.

Dovoľujem si Vás, rodičov, oboznámiť s pokynmi, ktoré sú v súčasnosti záväzné a platné pre všetkých žiakov a pedagogických zamestnancov.

1. Učivo zasielajú vyučujúci svojim žiakom , každý pracovný deň pondelok až piatok podľa rozvrhu jednotlivých ročníkov.
2. Učitelia sa sústredia na základné učivo vyplývajúce z výstupného štandardu. Zamerajú sa na vysvetlenie nového učiva. Nájdu formu, ako výklad sprostredkovať žiakom - vlastná videonahrávka alebo zvuková nahrávka, stiahnuté videá, obrázky, nákresy, tabuľky, redukované texty. Učitelia nezadávajú všetky úlohy, pristupujú diferencovane, zadávajú žiakom učivo tak, aby nezaťažovali celú rodinu. Učivo zadávajú v primeranom množstve s vysvetlením nového učiva. Každý predmet i každá trieda má však svoje špecifiká a my učitelia ich berieme do úvahy a podľa nich s triedou pracujeme. Nie sme v štandardnej situácii, musíme hľadať nové spôsoby.
3. Učivo učitelia výchovných predmetov (HUV, VYV, TEV, ...) zasielajú v takom množstve, aby žiakov nezaťažili a boli len na spríjemnenie dňa. Vyberajú tvorivé a zábavné úlohy, pri ktorých nebudú musieť žiaci vždy sedieť pred monitorom alebo pri stole.
4. Triedni učitelia sledujú spätnú väzbu od rodičov a učiteľov vo svojej triede. Koordinujú komunikáciu, vzájomnú spoluprácu žiakov, rodičov a učiteľov vo svojej triede. Komunikácia s rodičmi je zatiaľ veľmi otvorená a pozitívna.
5. Vyučujúci hodnotia žiakov s prihliadnutím na možnosti vzdelávania v domácom prostredí. Po prebratí tematického celku vyučujúci môžu zadať kontrolnú prácu s hodnotením. Sústreďujeme sa viac na vysvetlenie a prebratie nového učiva a primerané formy v tejto kritickej situácii. Od žiakov vyžadujú len to, čo si doma dokážu samostatne precvičiť a vypracovať bez zaťaženia rodičov. Hodnotí sa aktivita, spätná väzba, čiastkové hodnotenie je v kompetencii vyučujúceho. Niektoré zadávané úlohy je potrebné vypracovať, založiť do portfólia a po nástupe do školy preukázať na vyhodnotenie.
6. Učitelia sú vo svojej pracovnej dobe žiakom a rodičom k dispozícii na konzultácie prostredníctvom elektronickej komunikácie cez portál EduPage.
7. Školská špeciálna pedagogička bude v tomto období poskytovať podporu žiakom so špeciálnymi výchovno-vzdelávacími potrebami a ich rodičom pri ich vzdelávaní. Rodičom a žiakom bude k dispozícii na komunikáciu a pomoc pri vzdelávaní v pracovné dni v čase od **13,00 – 14,00 hod.**
8. Výchovná poradkyňa bude poskytovať informácie žiakom a rodičom podľa potreby v pracovné dni čase od **13,00 - 14,00 hod.**

 Milí rodičia, vážim si Vašu spoluprácu, máte to teraz oveľa náročnejšie. Je to však preventívne opatrenie proti šíreniu koronavírusu, nie prázdniny, takže deti sa musia vzdelávať doma. Oceňujem tvorivosť našich učiteľov a cením si ich zodpovedný a milý prístup k svojim žiakom. Učitelia sa so žiakmi a rodičmi spájajú elektronicky, vytvárajú priestor na kreatívne a účelné využitie času detí v domácom vyučovaní. Iba spoločným dodržiavaním týchto pokynov sa nám podarí aj naďalej preberať učivo a zároveň udržiavať pokojnú atmosféru v rodinách v krízovom stave. Ja viem, že to spoločne zvládneme. Máme šancu posunúť seba, ale najmä deti do 21. storočia.

Milí rodičia, sme Vám k dispozícii, všetci pedagógovia elektronicky cez portál EduPage. Osobne Vám ponúkam pomoc a spoluprácu aj na telefóne. Využime tento čas na spoločné prežívanie v rodine, oddychujte a buďte zdraví!

 Mgr. Dagmar Lučanská riaditeľka školy

Kontakty:

Riaditeľka: Mgr. Dagmar Lučanská +421 917 426 432 riaditel@zsmaurokrompachy.sk

Školská špeciálna pedagogička: Mgr. Janka Hurtuková hurtukova@zsmaurokrompachy.sk

Výchovná poradkyňa: Mgr. Lucia Nováková novakova@zsmaurokrompachy.sk